མཆེ་བ་གཙིགས་པའི་ཁྱི་སྤྱང་མང་པོས་བག་ཡངས་ཀྱི་ནོར་ལུག་དག་ཧྲག་གེ་འཆས་ཤིང་།སྒོ་ཁྱི་གཅིག་པུའི་ཁེར་རྐྱང་གི་ཟུག་སྐད་ཀྱིས་སྐབས་དེའི་མཐའ་ཡས་པའི་རྩྭ་ཐང་གི་ནམ་མཁའ་ཆེ་རུ་ཕྱེ་སོང་།དེ་དུས་རླུང་འཚུབ་ཁྲོད་འདར་ལྕུག་ལྕུག་གཡོ་བའི་མགོ་སྦྲ་ཐེད་པོ་དེ་ངས་རང་ཉིད་ཤོང་སའི་གནས་མལ་ཏུ་བསྐྲུན་ཞིང་།ཕྱི་རོལ་གྱི་འཇིགས་སྣང་ཡོད་ཚད་ལ་རྣ་སྒོ་བཅད་ནས་ཁྱེད་རང་སླར་ཡང་རྨི་ལམ་ལ་སྒོམ།ཉིན་ཞག་དེ་དག་གི་ནམ་མ་ལངས་པའི་ཡར་སྔོན་ལ་ཁྲག་མདོག་གི་གོས་ལྭ་གྱོན་པའི་མི་དྲག་དེ་དག་གིས་བདག་གི་བདེ་སྐྱིད་ཀྱི་རྨི་ལམ་དཀྲོགས་སོང་།ཧ་ཅང་ནག་པའི་ཉིན་མོ་དེའི་སྔ་ནུབ་ཀུན་དུ་ངེད་ཚང་གི་མི་རབས་དུ་མའི་གླགས་བམ་མཐུག་པོ་དག་མེ་ལ་བསྲེགས་ཤིང་བྱམས་བརྩེའི་ལྷ་ཚོགས་རྒྱང་དུ་བསྐྲད་སོང་།ད་དུང་ལོ་ན་མཐོ་བའི་ཨ་མྱེས་མགོ་དཀར་དེ་ཐག་པས་བཀྱགས་ནས་དམར་གསོད་བཏང་སོང་།ལྷ་ཁང་ན་སྒོམ་ལ་གཞོལ་བའི་གྲྭ་པ་བགྲས་སོང་དེ་ཕྱིར་ཡོང་མེད་པའི་བཙོན་ཁང་ལ་ཁྲིད་སོང་།ཐ་ན་ངུ་ངག་གི་ངོ་གདོང་གཉོམ་པའི་བྱིས་པ་རེ་རེ་ཡང་དེ་ལྟར་མགོན་མེད་སྐྱབས་མེད་དུ་གྱུར་བས།མ་ཤི་བའི་དམྱལ་བ་ངོ་མ་ཞིག་བདག་གིས་འདི་ལྟར་མིག་གིས་མཐོང་ཞིང་སེམས་ཀྱིས་མྱངས་དགོས་བྱུང་།